Verešová, Anna, poslankyňa NR SR (2017-05-16):
K nášmu návrhu zákona by som ešte chcela dodať niekoľko faktov. Dnes Zákonník práce pozná finančné zvýhodnenie pre zamestnanca za prácu vo sviatok, za prácu nadčas a za prácu v noci. Za prácu vo sviatok a za prácu nadčas dostáva finančné zvýhodnenie zamestnanec zo svojho priemerného zárobku, zo svojej priemernej mzdy. Ale pri príspevku za prácu v noci dostáva finančné zvýhodnenie iba vo výške minimálnej mzdy, z minimálnej mzdy. Viete, koľko je to dnes? Dnes teda človek, ktorý odíde na noc do práce a nespí doma, ale pracuje a intenzívne pracuje, vieme si to predstaviť, ako je to napríklad v automobilovom priemysle pri práci pri páse, tak dostáva 50 centov za hodinu. Áno, je pravda, že mnohé prevádzky alebo zamestnávatelia, teda vyrokovali si zamestnanci so zamestnávateľmi v kolektívnych zmluvách aj iné zvýšenie. Ale uvedomme si, že Zákonník práce dnes prikazuje zamestnávateľovi pridať zamestnancovi, pracovníkovi za prácu v noci iba 50 centov za hodinu. Negatíva nočnej práce sú naozaj zrejmé. Medzi najskloňovanejšie riziká nočnej práce patria poruchy spánku či iné zdravotné problémy, únava aj vo voľnom čase a tiež nižšia kvalita rodinného a spoločenského života. Poznám mnoho ľudí, zvlášť mužov, ktorí pracujú v noci, čuduj sa svete, oni majú aj päť nočných zmien za sebou, hoci to zákonník nepripúšťa, Zákonník práce. Viete si predstaviť, ako vyzerá takýto človek po tretej, štvrtej nočnej? Nedokáže fungovať ani vo svojom voľnom čase nasledujúce dva-tri dni. A dostane za to 50 centov alebo ak sa dohodne so svojím zamestnávateľom, tak iba náhradu voľného dňa. Avšak práca v noci naozaj nie je taká istá ako práca cez deň. A práve preto navrhujeme takú zmenu, aby všetky tieto finančné zvýhodnenia Zákonník práce garantoval zamestnancovi, aby boli vypočítané z jeho priemerného zárobku. To je spravodlivé. Chcela by som dodať, že hovorila som o tom, že o týchto príplatkoch a vôbec o tých neslávnych štatistikách Slovákov hovoríme poslanci OĽANO už od novembra, a chcela by som povedať, že vidíme, že sa týmito témami inšpiruje aj vládna koalícia, a počujeme o tom, že by mali byť zvyšované príspevky, že teda premiér hovorí o zvýšení príspevkov za prácu v sobotu, v nedeľu a v noci. Takže chcem len vyzvať, dodať k môjmu príspevku teraz, že očakávam, že nebudú poslanci, že nebudú čakať na to, kedy príde tento návrh vládny do tohto pléna, ale že už teraz zahlasujú za to, s čím sa stotožňujú a čo vlastne už aj bolo zverejnené verejnosti, a teda občanom Slovenskej republiky, že naozaj toto zvýhodnenie za prácu v noci majú aj oni vo svojom portfóliu a že s tým počítajú. Prečo čakať, treba okamžite konať, každý deň je škodou pre každého zamestnanca, aby nedostal lepšie finančné zvýhodnenie, pretože ako vieme, nám rodiny chudobnejú, zvlášť tie, ktoré sú jednorodičovské, alebo tie, ktoré majú viac detí, a možno práve takýmto spôsobom by si naozaj mohli, mohli sa im zvýšiť čisté mzdy. Takže očakávam zajtra, pri zajtrajšom hlasovaní v tomto pléne, že doprajeme zamestnancom nieže neviem aké výhodnejšie finančné príspevky za prácu nadčas, ale len obyčajnú spravodlivosť, aby tieto príspevky toto finančné zvýhodnenie by im bolo vypočítané z ich priemerného zárobku. Ďakujem.